Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Р.П. од Прилеп, поднесена против Решение на Општина Прилеп, по предметот Барање за пристап до информации од јавен карактер, на 18.12.2024 година, го донесе следното

**Р Е Ш Е Н И Е**

1.Жалбата изјавена од од Р.П. од Прилеп, поднесена против Решение на Општина Прилеп бр.34-40/4 од 25.11.2024 година, заведена во Агенцијата под бр.08-337 на 03.12.2024 година, по предметот Барање за пристап до информации од јавен карактер,**СЕ УВАЖУВА и предметот се враќа на повторно постапување пред првостепениот орган**.

2.**Решението на Имателот на информации бр.34-40/4 од 25.11.2024 година СЕ ПОНИШТУВА.**

**3. Предметот се враќа на повторно постапување пред првостепениот орган.**

**4.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Р.П. од Прилеп, на 18.11.2024 година поднела Барање за пристап до информации од јавен карактер до Општина Прилеп, со кое побарала по е-маил, да и се достави електронски запис од следната информација:

“ Копие од списите содржани во предметот заведен под УП бр.12/16-327 од 28.01.2016 година во врска со решение за ослободување од данок“.

Имателот на информации постапувајќи по наведеното барање донел Решение бр.34-40/4 од 25.11.2024 година, со кое Барањето за пристап до информации од јавен карактер „се уважува“, но на Барателот не му овозможува пристап до бараната информација со образложение дека: „...Постапувајќи по барањето службеното лице за посредување при остварување на правото на слободен пристап до информации од јавен карактер по барањето истото го достави за одговор до Сектор за финансиски прашања од каде беше доставена бараната документација од која се гледа дека **бараната информација во вака поднесеното барање не претставува барање за слободен пристап до информации од јавен карактер**. Во конкретниот Ваш случај се бара да се достави Копие од списите содржани во предметот заведен под УП бр.12/16-327 од 28.01.2021 година во врска со Решение за ослободување од данок на Општина Прилеп каде **како странка се јавува друго физичко лице** што **претставува информација која е од личен интерес**....“.

Незадоволен од донесеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-337 на 03.12.2024 година. Во Жалбата е наведено дека истата е поднесена поради тоа што „Решението за исправка на решение за наследување О.бр.786/2013 УДР бр.83/2013 со правосилност од 17.02.2015 година, спроведено во Одделението за катастар на недвижности – Прилеп по пријава на Е.М. содржи печат на Општина Прилеп Одделение за администрирање на приходи...заослободување од данок...за истото **постојат основи за сомнение дека е фалсификат**...треба да се утврди дали истото е содржано во списите на Општина Прилеп Одделение за администрирање на приходи заведено под бр.1207-77/2 У.бр.12/16-327 од 28.01.2016 година за ослободување од данок,со цел **да се утврди дали некој удрил печат на фалсификувано Решение за исправка**...“.

Агенцијата, преку е-маил заведен под бр.08-337 од 04.12.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 06.12.2024 година до Агенцијата преку е-маил достави Одговор на жалба бр.34-40/6 од 05.12.2024 година со кое ја известува Агенцијата дека во целост останува на оспореното Решение заведено под бр.34-40/4 од 25.11.2024 година, потенцирајќи дека „Во поднесеното Барање јасно станува збор дека мотивот на барателот да ја добие информацијата е од чисто личен карактер“.

Во прилог на Одговорот на жалба до Агенцијата е доставена фотокопија од електронски допис од 02.12.2024 година доставен од Барателот до Имателот на информации, во кој Р.П. се наведува: „Во прилог изјавувам Жалба против Решението на Општина Прилеп“, а како прилог е прикачен нејзин електронски допис од 25.11.2024 година испратен на електронски адреси на Општина Прилеп и Министерството за внатрешни работи, како и на запознавање на електронски адреси на Агенцијата за катастар на недвижности, Министерството за финансии, Државната комисија за спречување корупција, до Владата на Република Северна Македонија и.т.н. Во истиот, меѓу другото, е потцртано дека „...**Е.М.од с. Трново, сопственичка на Хотел Шумски Фенери во с. Трново (Битола)...сака да ми го земи имотот за да изгради зграда на Улица Никола Карев во Прилеп**...преку З.Б. од Управата за имотно-правни работи во Прилеп ретроактивно отвораат предмет за приватизација и ме блокираат повеќе од 10 години односно ме изнудуваат да им ја продадам куќата за да направат зграда...“.

Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја уважи**, оспореното Решение на Имателот на информации бр.34-40/4 од 25.11.2024 година го поништи и **предметот го врати на повторно постапување пред првостепениот орган**, поради следното:

Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 2 од Законот за слободен пристап до информации од јавен карактер, одбивајќи го пристапот до бараната информација со Решение бр.34-40/4 од 25.11.2024 година, со образложение дека „мотивот да се добие бараната информација „е од чисто личен карактер“.

Агенцијата му укажува на Имателот на информации дека одбивање на пристапот до бараната информација може да се спроведе само врз основа на исклучоците утврдени таксативно во член 6 став 1 од Законот за слободен пристап до информации од јавен карактер.

Што се однесува до наводите во оспореното Решение дека дека не постои јавен интерес за достапноста на бараната информација, односно дека бараната информација не е од јавен, туку од личен интерес, Агенцијата му укажува на Имателот на информации дека, согласно член 3 став 3 точка 3 од законот за слободен пристап до информации од јавен карактер “барател на информација“ е секое правно и физичко лице без дискриминација по која било основа, на начин и под услови утврдени со овој и друг закон, а согласно член 16 став 5 од истиот Закон, барателот не е должен да го образложи барањето, но е потребно да наведе дека се работи за барање за пристап до информации.

Во конкретниот случај, доколку Имателот на информации утврдил дека бараната информација претставува исклучок нормиран во член 6 став 1 од Законот за слободен пристап до информации од јавен карактер, должен бил да донесе решение со кое жалбата ќе ја одбие согласно член 20 став 1 од истиот Закон, по спроведување на задолжителниот Тест на штетност, како задолжителна постапка, со која се утврдува кој е интерес кој се заштитува.

Горенаведената должност произлегува од членот 6 став 3 од Законот за слободен пристап до информации од јавен карактер, во кое е наведено дека: “По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“.

При повторното постапување по предметот, Имателот на информации е должен одново да го разгледува Барањето на Барателот и да постапи согласно укажувањата на Агенцијата согласно одредбите од Законот за слободен пристап до информации од јавен карактер.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**ПламенкаБојчева**